C 474/82

P9_TA(2021)0082

Δραστηριότητες του Ευρωπαίου Διαμεσολαβητή — ετήσια έκθεση 2019

Ψήφισμα του Ευρωπαϊκού Κοινοβουλίου της 11ης Μαρτίου 2021 σχετικά με τις δραστηριότητες του Ευρωπαίου Διαμεσολαβητή — ετήσια έκθεση 2019 (2020/2125(INI))

(2021/C 474/08)

Το Ευρωπαϊκό Κοινοβούλιο,

— έχοντας υπόψη την ετήσια έκθεση δραστηριοτήτων του Ευρωπαίου Διαμεσολαβητή κατά το 2019,

— έχοντας υπόψη τα άρθρα 15, 24, τρίτη παράγραφος, 228 και 298, πρώτη παράγραφος, της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη το άρθρο 10 παράγραφος 3 της Συνθήκης για την Ευρωπαϊκή Ένωση (ΣΕΕ),

— έχοντας υπόψη την απόφαση 94/262/ΕΚΑΧ, ΕΚ, Ευρατόμ του Ευρωπαϊκού Κοινοβουλίου, της 9ης Μαρτίου 1994, σχετικά με το καθεστώς του Ευρωπαίου Διαμεσολαβητή και τους γενικούς όρους άσκησης των καθηκόντων του (1),

— έχοντας υπόψη τα άρθρα 11, 41, 42 και 43 του Χάρτη Θεμελιωδών Δικαιωμάτων της Ευρωπαϊκής Ένωσης (ο «Χάρτης»),

— έχοντας υπόψη τη Σύμβαση του ΟΗΕ για τα δικαιώματα των ατόμων με αναπηρίες,

— έχοντας υπόψη τα προηγούμενα ψηφίσματά του σχετικά με τις δραστηριότητες του Ευρωπαίου Διαμεσολαβητή,

— έχοντας υπόψη το άρθρο 54, το άρθρο 142, παράγραφος 2, και το άρθρο 232, παράγραφος 1, του εσωτερικού Κανονισμού του,

— έχοντας υπόψη το ψήφισμά του, της 17ης Ιανουαρίου 2019, σχετικά με τη στρατηγική έρευνα της Ευρωπαίας Διαμεσολαβήτριας OI/2/2017 όσον αφορά τη διαφάνεια των νομοθετικών συζητήσεων στο πλαίσιο των προπαρασκευαστικών οργάνων του Συμβουλίου της ΕΕ (2),

— έχοντας υπόψη τον ευρωπαϊκό κώδικα ορθής διοικητικής συμπεριφοράς που ενέκρινε το Κοινοβούλιο στις 6 Σεπτεμβρίου 2001,

— έχοντας υπόψη την έκθεση της Επιτροπής Αναφορών (A9-0013/2021),

Α. λαμβάνοντας υπόψη ότι η ετήσια έκθεση δραστηριοτήτων του Ευρωπαίου Διαμεσολαβητή για το 2019 υποβλήθηκε επισήμως στον Πρόεδρο του Κοινοβουλίου στις 5 Μαΐου 2020 και ότι η Διαμεσολαβήτρια, Emily O’Reilly, παρουσίασε την έκθεσή της στην Επιτροπή Αναφορών, στις 3 Σεπτεμβρίου 2020, στις Βρυξέλλες·

Β. λαμβάνοντας υπόψη ότι η Emily O’Reilly επανεξελέγη Ευρωπαία Διαμεσολαβήτρια από το Ευρωπαϊκό Κοινοβούλιο κατά τη σύνοδο ολομέλειάς του στο Στρασβούργο στις 18 Δεκεμβρίου 2019·

Γ. λαμβάνοντας υπόψη ότι το άρθρο 41 παράγραφος 1 του Χάρτη ορίζει ότι «κάθε πρόσωπο έχει δικαίωμα στην αμερόληπτη, δίκαιη και εντός ευλόγου προθεσμίας εξέταση των υποθέσεών του από τα θεσμικά και λοιπά όργανα και οργανισμούς της Ένωσης»·

Δ. λαμβάνοντας υπόψη ότι, σύμφωνα με το άρθρο 43 του Χάρτη, «κάθε πολίτης της Ένωσης καθώς και κάθε φυσικό ή νομικό πρόσωπο που κατοικεί ή έχει την καταστατική έδρα του σε ένα κράτος μέλος, έχει δικαίωμα να προσφεύγει στον Ευρωπαίο Διαμεσολαβητή, σχετικά με περιπτώσεις κακοδιοίκησης στο πλαίσιο της δράσης των θεσμικών και λοιπών οργάνων και οργανισμών της Ένωσης, με εξαίρεση το Δικαστήριο της Ευρωπαϊκής Ένωσης κατά την άσκηση των δικαιοδοτικών καθηκόντων του»·

Ε. λαμβάνοντας υπόψη ότι είναι σημαντικό οι πολίτες της ΕΕ να διαθέτουν επαρκείς πληροφορίες ώστε να είναι σε θέση να παρακολουθούν τη χάραξη πολιτικής και νομοθεσίας της ΕΕ και να συμμετέχουν ουσιαστικά στις ευρωπαϊκές δημοκρατικές διαδικασίες· λαμβάνοντας υπόψη ότι η εμπιστοσύνη των πολιτών στις δημόσιες διοικήσεις ενισχύεται όταν μπορούν να δουν ότι τα θεσμικά όργανα εργάζονται για το δημόσιο συμφέρον και διατηρούν υψηλά δεοντολογικά πρότυπα·

ΣΤ. λαμβάνοντας υπόψη ότι πρωταρχική αποστολή του Διαμεσολαβητή είναι να διασφαλίζει ότι τα δικαιώματα των πολιτών γίνονται πλήρως σεβαστά, σύμφωνα με τις Συνθήκες και τον Χάρτη, και ότι το δικαίωμα στη χρηστή διοίκηση αντικατοπτρίζει τα υψηλότερα πρότυπα που αναμένονται από τα θεσμικά και λοιπά όργανα και τους οργανισμούς της ΕΕ, με εξαίρεση το Δικαστήριο της Ευρωπαϊκής Ένωσης κατά την άσκηση των δικαιοδοτικών καθηκόντων του· λαμβάνοντας υπόψη ότι ο Ευρωπαίος Διαμεσολαβητής διαδραματίζει καίριο ρόλο βοηθώντας τα θεσμικά όργανα της ΕΕ να καταστούν περισσότερο ανοικτά, αποτελεσματικά και φιλικά προς τον πολίτη, με στόχο την ενίσχυση της εμπιστοσύνης των πολιτών στην Ένωση·

Ζ. λαμβάνοντας υπόψη ότι η Ευρωπαία Διαμεσολαβήτρια δρομολόγησε μια στρατηγική πρωτοβουλία σχετικά με τα δικαιώματα άδειας ορισμένων μελών του προσωπικού της ΕΕ και το ύψιστο συμφέρον του παιδιού (SI/1/2019/AMF) (3), η οποία οδήγησε στην εναρμόνιση των κανόνων μεταξύ της Ευρωπαϊκής Επιτροπής και του Συμβουλίου όσον αφορά τα δικαιώματα άδειας των μελών του προσωπικού που καθίστανται γονείς μέσω παρένθετης μητρότητας· λαμβάνοντας υπόψη ότι το Ευρωπαϊκό Κοινοβούλιο δεν έχει να επιδείξει παρόμοια αποτελέσματα διότι δεν θέλησε να προσαρμόσει τους κανόνες του σχετικά με τις άδειες·

Η. λαμβάνοντας υπόψη ότι το 2020 σηματοδοτεί την 25η επέτειο της θέσπισης του θεσμού του Ευρωπαίου Διαμεσολαβητή· λαμβάνοντας υπόψη ότι, από την έναρξη λειτουργίας του μέχρι σήμερα, η Υπηρεσία του Διαμεσολαβητή έχει ασχοληθεί με 57 000 καταγγελίες που οδήγησαν σε περισσότερες από 7 300 έρευνες· λαμβάνοντας υπόψη ότι οι συνεχείς προσπάθειες της Υπηρεσίας και του προσωπικού της για τον σεβασμό και τη διατήρηση της διαφάνειας, της δεοντολογίας και της λογοδοσίας στη διοίκηση της ΕΕ θα πρέπει να αναγνωριστούν και να επαινεθούν δεόντως·

Θ. λαμβάνοντας υπόψη ότι, σύμφωνα με έρευνα του Ευρωβαρόμετρου που διεξήχθη τον Ιούνιο του 2019, 44 % των πολιτών έχουν εμπιστοσύνη στην Ευρωπαϊκή Ένωση και 46 % δεν έχουν· λαμβάνοντας υπόψη ότι είναι σημαντικό τα θεσμικά όργανα να λογοδοτούν ώστε να αυξηθεί το επίπεδο ικανοποίησης των ευρωπαίων πολιτών·

Ι. λαμβάνοντας υπόψη ότι το άρθρο 10 παράγραφος 3 ΣΕΕ ορίζει ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης και ότι οι αποφάσεις λαμβάνονται όσο το δυνατόν πιο ανοικτά και όσο το δυνατόν εγγύτερα στους πολίτες·

ΙΑ. λαμβάνοντας υπόψη ότι, σύμφωνα με το άρθρο 24 ΣΛΕΕ, «κάθε πολίτης της Ένωσης δύναται να απευθύνεται στον Διαμεσολαβητή που θεσμοθετείται σύμφωνα με τις διατάξεις του άρθρου 228»,

ΙΒ. λαμβάνοντας υπόψη ότι το άρθρο 228 ΣΛΕΕ εξουσιοδοτεί τον Διαμεσολαβητή να διεξάγει έρευνες σχετικά με περιπτώσεις κακής διοίκησης στα πλαίσια της δράσης των θεσμικών ή λοιπών οργάνων και οργανισμών της Ένωσης, με εξαίρεση το Δικαστήριο της Ευρωπαϊκής Ένωσης κατά την άσκηση των δικαιοδοτικών του καθηκόντων·

ΙΓ. λαμβάνοντας υπόψη ότι 19 619 πολίτες ζήτησαν τη βοήθεια των υπηρεσιών της Διαμεσολαβήτριας το 2019, και 16 045 πολίτες έλαβαν συμβουλές μέσω του διαδραστικού οδηγού στον ιστότοπό της Διαμεσολαβήτριας· λαμβάνοντας υπόψη ότι το 2019 η Διαμεσολαβήτρια καταχώρισε 2 201 καταγγελίες, ενώ έλαβε 1 373 αιτήματα παροχής πληροφοριών·

ΙΔ. λαμβάνοντας υπόψη ότι από τον συνολικό αριθμό των 2 201 καταγγελιών που διαχειρίστηκε η Διαμεσολαβήτρια, οι 879 ενέπιπταν στο πεδίο αρμοδιοτήτων της ενώ οι 1 330 όχι·

ΙΕ. λαμβάνοντας υπόψη ότι από τις 2 201 καταγγελίες που διαχειρίστηκε, σε 862 υποθέσεις η Διαμεσολαβήτρια παρείχε στους καταγγέλλοντες συμβουλές ή παρέπεμψε τις υποθέσεις, σε 883 υποθέσεις οι καταγγέλλοντες ενημερώθηκαν ότι δεν ήταν εφικτό να τους παρασχεθούν περαιτέρω συμβουλές, και σε 456 υποθέσεις κινήθηκε έρευνα·

ΙΣΤ. λαμβάνοντας υπόψη ότι από τις έρευνες που περάτωσε η Διαμεσολαβήτρια, το 26,9 % αφορούσε αιτήματα παροχής πληροφοριών και πρόσβασης σε έγγραφα, το 22 % την υπηρεσιακή νοοτροπία, για παράδειγμα την ευγένεια προς τους πολίτες, γλωσσικά θέματα και προθεσμίες, το 19,8 % την κατάλληλη χρήση διακριτικής ευχέρειας, μεταξύ άλλων σε διαδικασίες επί παραβάσει, και το 13,2 % τον σεβασμό των διαδικαστικών δικαιωμάτων, συμπεριλαμβανομένου του δικαιώματος ακρόασης, το 13 % διοικητικά θέματα και κανονισμούς υπηρεσιακής κατάστασης, το 12,3 % τις προσλήψεις και το 8,4 % τον σεβασμό των θεμελιωδών δικαιωμάτων·

ΙΖ. λαμβάνοντας υπόψη ότι η διάρκεια των περισσότερων ερευνών στις υποθέσεις που περατώθηκαν το 2019 κυμάνθηκε μεταξύ τριών (43,4 %) και 18 μηνών (10,2 %)· λαμβάνοντας υπόψη ότι ο μέσος χρόνος περάτωσης μιας έρευνας δεν υπερβαίνει τους επτά μήνες·

ΙΗ. λαμβάνοντας υπόψη ότι, στο πλαίσιο των ερευνών της, η Ευρωπαία Διαμεσολαβήτρια έχει το δικαίωμα να υποβάλλει προτάσεις στα θεσμικά όργανα και τους οργανισμούς της ΕΕ σχετικά με τον τρόπο αντιμετώπισης ενός προβλήματος ή βελτίωσης των διοικητικών πρακτικών τους· λαμβάνοντας υπόψη ότι οι προτάσεις αυτές λαμβάνουν τη μορφή λύσεων, συστάσεων και προτάσεων·

ΙΘ. λαμβάνοντας υπόψη ότι, σύμφωνα την ετήσια έκθεση με τίτλο «Putting it Right?» του Δεκεμβρίου 2019, που αναλύει τον τρόπο με τον οποίο τα θεσμικά όργανα ανταποκρίθηκαν στις συστάσεις της Διαμεσολαβήτριας στο πλαίσιο ερευνών που περατώθηκαν το 2018, το ποσοστό συμμόρφωσης που επιτεύχθηκε από τα θεσμικά όργανα της ΕΕ σε απάντηση των προτάσεων της Διαμεσολαβήτριας είναι 77 %· λαμβάνοντας υπόψη ότι 11 θεσμικά όργανα έφτασαν σε ποσοστό συμμόρφωσης 100 %, ενώ η Επιτροπή, το θεσμικό όργανο εναντίον του οποίου κατατέθηκε η πλειονότητα των καταγγελιών, ποσοστό 70,9 %·

Κ. λαμβάνοντας υπόψη ότι στο πλαίσιο του στρατηγικού της έργου το 2019, η Διαμεσολαβήτρια δρομολόγησε τέσσερις νέες στρατηγικές έρευνες: σχετικά με τη διαφάνεια στα προπαρασκευαστικά όργανα της Ευρωομάδας, σχετικά με τις καταστάσεις μεταπήδησης στον ιδιωτικό τομέα «περιστρεφόμενες πόρτες» υπαλλήλων της Επιτροπής, σχετικά με τη θεραπεία των ατόμων με αναπηρία στο πλαίσιο του Κοινού Συστήματος Υγειονομικής Ασφάλισης της ΕΕ, και σχετικά με τον Ευρωπαϊκό Οργανισμό Φαρμάκων (EMA) και τις «δραστηριότητες πριν από την υποβολή» φαρμακευτικών προϊόντων με σκοπό την έγκρισή τους·

ΚΑ. λαμβάνοντας υπόψη ότι το 2019 η Διαμεσολαβήτρια δρομολόγησε εννέα στρατηγικές πρωτοβουλίες, μεταξύ άλλων σχετικά με την αποτελεσματικότητα των μηχανισμών που έχουν θεσπιστεί από τα κράτη μέλη για την εξέταση καταγγελιών σχετικά με τα διαρθρωτικά ταμεία, τη διαφάνεια των διαπραγματεύσεων για το Brexit, τη διαφάνεια των δραστηριοτήτων των ομάδων συμφερόντων της ΕΕ και το μητρώο διαφάνειας της ΕΕ, τη διαδικασία της ΕΕ για την αξιολόγηση του κινδύνου σε σχέση με τα τρόφιμα, τη διαφάνεια των συναντήσεων μεταξύ του Προέδρου του Ευρωπαϊκού Συμβουλίου και των εκπροσώπων συμφερόντων, τις βελτιώσεις στην ευρωπαϊκή πρωτοβουλία πολιτών, την ένταξη των παιδιών με αναπηρίες σε ευρωπαϊκά σχολεία, και το δικαίωμα αδείας των υπαλλήλων της ΕΕ που γίνονται γονείς μέσω παρένθετης μητρότητας·

ΚΒ. λαμβάνοντας υπόψη ότι ο ρόλος του Διαμεσολαβητή ως μέλους του ενωσιακού πλαισίου της Σύμβασης των Ηνωμένων Εθνών για τα δικαιώματα των ατόμων με αναπηρία (UNCRPD) είναι να προστατεύει, να προάγει και να εποπτεύει την εφαρμογή της στο επίπεδο των θεσμικών οργάνων της ΕΕ· λαμβάνοντας υπόψη ότι η Διαμεσολαβήτρια άσκησε την προεδρία του πλαισίου το 2019·

ΚΓ. λαμβάνοντας υπόψη ότι το άρθρο 19 της UNCRPD προβλέπει για τα συμβαλλόμενα μέρη ότι «αναγνωρίζουν το ισότιμο δικαίωμα όλων των ατόμων με αναπηρία να ζουν στην κοινότητα, με ίσες επιλογές με τους άλλους και λαμβάνουν αποτελεσματικά και κατάλληλα μέτρα για να διευκολύνουν την πλήρη απόλαυση αυτού του δικαιώματος των ΑμεΑ και την πλήρη ένταξη και συμμετοχή τους στην κοινότητα»·

ΚΔ. λαμβάνοντας υπόψη ότι, στις 12 Φεβρουαρίου 2019, το Κοινοβούλιο ενέκρινε το σχέδιο κανονισμού του για τη θέσπιση του καθεστώτος του Ευρωπαίου Διαμεσολαβητή και των γενικών όρων άσκησης των καθηκόντων του (καθεστώς του Ευρωπαίου Διαμεσολαβητή) (4)· λαμβάνοντας υπόψη ότι ο νέος αυτός κανονισμός βρίσκεται σε στάδιο αναμονής της έγκρισής του από το Συμβούλιο·

ΚΕ. λαμβάνοντας υπόψη ότι το 2018 η Ευρωπαία Διαμεσολαβήτρια κίνησε 458 διαδικασίες έρευνας, εκ των οποίων 2 αυτεπάγγελτα, ενώ περάτωσε 560 έρευνες (552 βάσει καταγγελίας και 8 αυτεπάγγελτα)· λαμβάνοντας υπόψη ότι οι περισσότερες έρευνες αφορούσαν και πάλι την Επιτροπή (274 ή 59,7 %) και, στη συνέχεια, την Ευρωπαϊκή Υπηρεσία Επιλογής Προσωπικού (EPSO) (44, ή 9,6 %), τους οργανισμούς της ΕΕ (33 έρευνες ή 7,2 %) ενώ οι υπόλοιπες κατανέμονται ως εξής: Ευρωπαϊκό Κοινοβούλιο (21 έρευνες ή 4,6 %), Ευρωπαϊκή Υπηρεσία Εξωτερικής Δράσης (ΕΥΕΔ) (17 έρευνες ή 3,7 %), Ευρωπαϊκή Τράπεζα Επενδύσεων (ΕΤΕπ) (7 έρευνες ή 1,5 %), και άλλα θεσμικά όργανα (54 ή 11,8 %)·

ΚΣΤ. λαμβάνοντας υπόψη ότι η ορθή εφαρμογή του δικαίου της ΕΕ και η εκπλήρωση των υποχρεώσεων που απορρέουν από αυτό αποτελούν ευθύνη των θεσμικών οργάνων και οργανισμών της ΕΕ, όσον αφορά τις υποχρεώσεις που απορρέουν από τις Συνθήκες και τον Χάρτη·

ΚΖ. λαμβάνοντας υπόψη ότι η Διαμεσολαβήτρια δρομολόγησε έρευνα σχετικά με την απόφαση της Ευρωπαϊκής Αρχής Τραπεζών (ΕΑΤ), η οποία ανακοινώθηκε δημόσια στις 17 Σεπτεμβρίου 2019, να επιτρέψει στον εκτελεστικό διευθυντή της να εργαστεί ως διευθύνων σύμβουλος (CEO) της Ένωσης Χρηματοπιστωτικών Αγορών της Ευρώπης (AFME), μιας οργάνωσης ομάδων συμφερόντων για τον χρηματοπιστωτικό κλάδο· λαμβάνοντας υπόψη ότι η Διαμεσολαβήτρια διαπίστωσε δείγματα κακοδιοίκησης από την ΕΑΤ στην αποτυχία της να μετριάσει τους κινδύνους σύγκρουσης συμφερόντων όταν ενέκρινε την μεταπήδηση και επειδή συνέχισε να παρέχει πρόσβαση στον απερχόμενο εκτελεστικό διευθυντή της σε εμπιστευτικές πληροφορίες·

ΚΗ. λαμβάνοντας υπόψη ότι η Διαμεσολαβήτρια δρομολόγησε έρευνα μετά από καταγγελία σχετικά με εταιρική χορηγία της Προεδρίας του Συμβουλίου της ΕΕ· λαμβάνοντας υπόψη ότι η Διαμεσολαβήτρια σημείωσε ότι η χρήση χορηγίας από την Προεδρία ενέχει κινδύνους για τη φήμη της ΕΕ στο σύνολό της και συνέστησε να εκδώσει το Συμβούλιο κατευθυντήριες γραμμές προς τα κράτη μέλη σχετικά με το ζήτημα της χορηγίας προς την Προεδρία, προκειμένου να μετριαστούν οι εν λόγω κίνδυνοι δυσφήμησης·

ΚΘ. λαμβάνοντας υπόψη ότι, στις 30 Ιουλίου 2019, η Επιτροπή δημοσίευσε πρόσκληση υποβολής προσφορών για την εκπόνηση μελέτης με σκοπό την ανάπτυξη εργαλείων και μηχανισμών για την ενσωμάτωση περιβαλλοντικών, κοινωνικών και σχετικών με τη διακυβέρνηση στόχων (ΠΚΔ) στους τραπεζικούς κανόνες της ΕΕ· λαμβάνοντας υπόψη ότι η Επιτροπή αποφάσισε να αναθέσει τη σύμβαση στη BlackRock Investment Management, εταιρεία που διαχειρίζεται επενδύσεις σε μεγάλες εταιρείες ορυκτών καυσίμων και συστημικά σημαντικές τράπεζες, τομείς που επηρεάζονται από τους νέους κανόνες για θέματα ΠΚΔ σε επίπεδο ΕΕ· λαμβάνοντας υπόψη ότι η Διαμεσολαβήτρια διαπίστωσε, στην έρευνά της σχετικά με την υπόθεση αυτή, ότι η Επιτροπή θα έπρεπε να είχε επιδείξει μεγαλύτερη επαγρύπνηση και ότι η απόφασή της να αναθέσει τη σύμβαση στη BlackRock δεν παρείχε επαρκείς εγγυήσεις ώστε να αποκλειστεί ο κίνδυνος σύγκρουσης συμφερόντων με σοβαρές αρνητικές συνέπειες στην εκτέλεση της σύμβασης, δεδομένου ότι η εταιρεία είχε προφανώς συμφέρον ως προς την ανάπτυξη μελλοντικής νομοθεσίας της ΕΕ που θα έχει αντίκτυπο στην ίδια και στους πελάτες της·

1. χαιρετίζει την ετήσια έκθεση για το 2019 που παρουσίασε η Ευρωπαία Διαμεσολαβήτρια·

2. συγχαίρει την Emily O’Reilly για την επανεκλογή της στη θέση της Ευρωπαίας Διαμεσολαβήτριας και για το εξαιρετικό της έργο· στηρίζει τη δέσμευσή της να συνεχίσει να εργάζεται προκειμένου να διασφαλίζει η ΕΕ τα υψηλότερα δυνατά πρότυπα διοίκησης, διαφάνειας και δεοντολογίας και προκειμένου να εξασφαλίζονται η προσβασιμότητα και η ποιότητα των υπηρεσιών που παρέχει η ΕΕ στους πολίτες της ΕΕ· επαναλαμβάνει ότι η διαφάνεια αποτελεί αρχή συμπληρωματική προς το κράτος δικαίου και τη δημοκρατία και ότι η εφαρμογή της θα πρέπει να έχει ως στόχο να επιτρέψει στους πολίτες να συμμετέχουν στη διαδικασία λήψης αποφάσεων·

Διαφάνεια και δεοντολογία

3. εκφράζει την ικανοποίησή του για την εποικοδομητική σχέση που διατηρεί με τη Διαμεσολαβήτρια, μείζονα και απαραίτητο εταίρο του Ευρωπαϊκού Κοινοβουλίου, έχοντας επανεκλέξει την απερχόμενη Διαμεσολαβήτρια, Emily O’Reilly, για δεύτερη θητεία και έχοντας υποστηρίξει την πρότασή της για ειδική έκθεση σχετικά με τη διαφάνεια στο Συμβούλιο, με ψήφισμα που ενέκρινε κατά πλειοψηφία η σύνοδος της ολομέλειας τον Ιανουάριο του 2019·

4. χαιρετίζει τη στενή συνεργασία μεταξύ της Διαμεσολαβήτριας και της ομάδας της αφενός και της Επιτροπής Αναφορών αφετέρου, η οποία συμβάλλει στη βελτίωση της ποιότητας της ευρωπαϊκής διοίκησης, καθώς και της προσβασιμότητας και της ποιότητας των υπηρεσιών της για τους πολίτες της ΕΕ·

5. τονίζει την ανάγκη να διατηρήσουν τα θεσμικά όργανα της ΕΕ το μέγιστο επίπεδο διαφάνειας και αντικειμενικότητας, ώστε να μπορούν οι πολίτες να παρακολουθούν και να συμμετέχουν ενεργά στη διαδικασία λήψης αποφάσεων, να ενισχύεται έτσι η εμπιστοσύνη τους και η αίσθηση εγγύτητάς τους προς τα θεσμικά όργανα και να διασφαλίζεται παράλληλα η πρόσβαση σε όλες τις σχετικές πληροφορίες, προκειμένου να μπορούν να ασκούν πλήρως τα δημοκρατικά τους δικαιώματα και να διασφαλίζεται μια ουσιαστική δυνατότητα απαίτησης λογοδοσίας από τα θεσμικά όργανα· υπογραμμίζει ότι η Διαμεσολαβήτρια κίνησε έρευνα σχετικά με την άρνηση της Επιτροπής να παράσχει δημόσια πρόσβαση σε έγγραφα σχετικά με την αγορά εμβολίων κατά της νόσου COVID-19· ζητεί την πλήρη δημοσίευση των συμβάσεων και άλλων συμφωνιών που έχουν υπογραφεί με τις φαρμακευτικές εταιρείες, συμπεριλαμβανομένων των εγγράφων που σχετίζονται με τις διαπραγματεύσεις με τις τελευταίες, για την ανάπτυξη, την παρασκευή, την αγορά και τη διάθεση εμβολίων κατά της νόσου COVID-19, καθώς και την πλήρη διαφάνεια όλων των αποτελεσμάτων σχετικά με τις κλινικές δοκιμές που σχετίζονται με τα εν λόγω εμβόλια·

6. τονίζει ότι η έλλειψη διαφάνειας της νομοθετικής διαδικασίας της ΕΕ αυξάνει τη δυσπιστία των πολιτών και αποδυναμώνει τη νομιμότητα της διαδικασίας λήψης αποφάσεων στο σύνολό της·

7. επικροτεί την επιδίωξη της Ευρωπαίας Διαμεσολαβήτριας για διαρκή επαγρύπνηση υπό οποιεσδήποτε συνθήκες σε ό,τι αφορά τη διατήρηση των υψηλότερων δυνατών προτύπων διαφάνειας και δεοντολογίας, και σε συνθήκες υγειονομικής κρίσης μεταξύ άλλων·

8. προτρέπει τη Διαμεσολαβήτρια να συνεχίσει να εργάζεται για μεγαλύτερη διαφάνεια των νομοθετικών συζητήσεων στα προπαρασκευαστικά όργανα του Συμβουλίου της Ευρωπαϊκής Ένωσης, τόσο σε ό,τι αφορά την πρόσβαση του κοινού στα νομοθετικά έγγραφά του όσο και σε ό,τι αφορά τη διαδικασία λήψης αποφάσεων, προκειμένου να είναι οι διαβουλεύσεις πιο κατανοητές·

9. παροτρύνει το Συμβούλιο να εφαρμόσει τις συστάσεις της Ευρωπαίας Διαμεσολαβήτριας και να αναθεωρήσει την πολιτική του περί απορρήτου προκειμένου να διασφαλίσει το υψηλότερο δυνατό επίπεδο διαφάνειας στο έργο του, ώστε να είναι εύκολη η έγκαιρη πρόσβαση του κοινού στα νομοθετικά έγγραφα· ζητεί την ταυτοποίηση των κυβερνήσεων των κρατών μελών με τρόπο διαφανή και συστηματικό όταν αυτές οριστικοποιούν τις θέσεις τους, δεδομένου ότι, ως συν-νομοθέτης, το Συμβούλιο πρέπει να λογοδοτεί στο κοινό για τις ενέργειές του· υπενθυμίζει τις συστάσεις που διατύπωσε στο ψήφισμά του σχετικά με τη στρατηγική έρευνα της Ευρωπαίας Διαμεσολαβήτριας OI/2/2017 σε ό,τι αφορά τη διαφάνεια των νομοθετικών συζητήσεων στους κόλπους των προπαρασκευαστικών οργάνων του Συμβουλίου της Ευρωπαϊκής Ένωσης,

10. εκφράζει τη λύπη του για την πρακτική των κρατών μελών που ασκούν την Προεδρία του Συμβουλίου να αποδέχονται εταιρικές χορηγίες· πιστεύει ότι η πρακτική αυτή πρέπει να αποφεύγεται προκειμένου να διαφυλάσσονται το καλό όνομα και η ακεραιότητα του Συμβουλίου και εν γένει της ΕΕ·

11. παροτρύνει τα κράτη μέλη να επιδεικνύουν μεγαλύτερη επιμέλεια όσον αφορά την τήρηση της υποχρέωσης συνεργασίας με τη Διαμεσολαβήτρια·

12. σημειώνει ότι, εν συνεχεία των συστάσεων της Διαμεσολαβήτριας, η Επιτροπή και το Συμβούλιο εργάστηκαν για να διατηρηθεί σε υψηλά επίπεδα η διαφάνεια της νομοθετικής διαδικασίας καθ’ όλη τη διάρκεια των διαπραγματεύσεων για τις σχέσεις ΕΕ-Ηνωμένου Βασιλείου, με τη δημοσίευση περισσότερων από 100 εγγράφων διαπραγμάτευσης, και καθιστώντας διαθέσιμο για τους πολίτες το χρονοδιάγραμμα του επικεφαλής διαπραγματευτή, και καλεί τα δύο θεσμικά όργανα να διατηρήσουν την πρακτική αυτή και κατά την επεξεργασία της νέας συνθήκης ελευθέρων συναλλαγών· καλεί γενικότερα την Επιτροπή να τηρήσει τις υποχρεώσεις της όσον αφορά τις αξιολογήσεις των επιπτώσεων βιωσιμότητας όλων των εμπορικών συμφωνιών της ΕΕ·

13. υπενθυμίζει ότι, εδώ και πολλά χρόνια, η διαφάνεια και συγκεκριμένα η πρόσβαση σε έγγραφα είναι το κύριο θέμα των καταγγελιών και εκφράζει την ικανοποίησή του διότι η Διαμεσολαβήτρια ζήτησε στο πλαίσιο ορισμένων ερευνών να υπάρχει πρόσβαση του κοινού· εκφράζει, ωστόσο, τη λύπη του διότι οι συστάσεις της Διαμεσολαβήτριας δεν εφαρμόζονται πάντα και διότι η έκθεση της OLAF με θέμα τη χρήση δανείου που έλαβε η γερμανική αυτοκινητοβιομηχανία Volkswagen εξακολουθεί, μέχρι σήμερα, να μην έχει δοθεί στη δημοσιότητα· ζητεί μετ’ επιτάσεως την επικαιροποίηση της νομοθεσίας της ΕΕ σχετικά με την πρόσβαση στα έγγραφα (κανονισμός (ΕΚ) αριθ. 1049/2001 ( 5 ) ) προκειμένου να διευκολυνθεί το έργο της Διαμεσολαβήτριας· παροτρύνει το Συμβούλιο να ανοίξει εκ νέου τις συζητήσεις του με βάση το ψήφισμα του Ευρωπαϊκού Κοινοβουλίου της 12ης Ιουνίου 2013 σχετικά με το αδιέξοδο όσον αφορά την αναθεώρηση του κανονισμού (ΕΚ) αριθ. 1049/2001 ( 6 )

14. χαιρετίζει την υιοθετηθείσα πιο φιλόδοξη προσέγγιση όσον αφορά τη διαφάνεια των οργάνων που προετοιμάζουν τις συνεδριάσεις της Ευρωομάδας, τα οποία συμφώνησαν, κατόπιν αιτήματος της Διαμεσολαβήτριας, να δημοσιεύουν τις ημερομηνίες και τα σχέδια ημερήσιας διάταξης των συνεδριάσεων της Ευρωομάδας νωρίτερα απ’ ό, τι στο παρελθόν, να παρέχουν περισσότερες λεπτομέρειες στην επιστολή που συνοψίζει τις συνεδριάσεις και να περιλαμβάνουν περισσότερες πληροφορίες στον ιστότοπο της Ευρωομάδας σχετικά με τις δραστηριότητές της·

15. χαιρετίζει τις επανειλημμένες προσπάθειες της Ευρωπαίας Διαμεσολαβήτριας να αντιμετωπίσει τις συγκρούσεις συμφερόντων· τονίζει την ανάγκη για αυξημένη διαφάνεια στο Συμβούλιο· υποστηρίζει σθεναρά τις συστάσεις της Διαμεσολαβήτριας προς τη Γενική Γραμματεία του Συμβουλίου σε σχέση με την υπόθεση 1946/2018/KR· εκφράζει την ικανοποίησή του για την δημοσίευση, εν συνεχεία αυτής της έρευνας, των πρακτικών των συναντήσεων μεταξύ εκπροσώπων ομάδων συμφερόντων, Προέδρου του Ευρωπαϊκού Συμβουλίου και μελών του ιδιαίτερου γραφείου του· επισημαίνει την ανάγκη να εγκριθεί ακριβοδίκαιη και φιλόδοξη νομική πράξη για το Μητρώο Διαφάνειας προκειμένου να καταστεί αυτό πλήρως υποχρεωτικό και νομικά δεσμευτικό για όλα τα θεσμικά όργανα και τους οργανισμούς της ΕΕ και προκειμένου να θεσπιστούν υποχρεώσεις για τρίτα μέρη και εκπροσώπους συμφερόντων, με σκοπό τη διασφάλιση πλήρους διαφάνειας των δραστηριοτήτων των ομάδων συμφερόντων· σημειώνει την απόφαση της Επιτροπής να μην ακολουθήσει τις συστάσεις της Διαμεσολαβήτριας στην υπόθεση 1302/2017/MH και να μην επιτρέψει την πρόσβαση στα έγγραφα που σχετίζονται με τις γνωμοδοτήσεις της Νομικής Υπηρεσίας της σχετικά με το Μητρώο Διαφάνειας·

16. υποστηρίζει τη δραστηριότητα της Διαμεσολαβήτριας στο πλαίσιο της έρευνάς της 853/2020/KR σχετικά με την υπόθεση BlackRock και πιστεύει ακράδαντα ότι η Επιτροπή πρέπει να ακολουθήσει τις σχετικές συστάσεις της Διαμεσολαβήτριας· καλεί, ως εκ τούτου, την Επιτροπή να επικαιροποιήσει και να ενισχύσει όλους τους ισχύοντες κανόνες σχετικά με τις διαδικασίες σύναψης δημόσιων συμβάσεων, συμπεριλαμβανομένων των κατευθυντήριων γραμμών, προκειμένου να αποφευχθεί η εμφάνιση οιωνδήποτε συγκρούσεων συμφερόντων· καλεί την Επιτροπή να λάβει όλα τα αναγκαία μέτρα για τη διαφύλαξη της ακεραιότητας και της αξιοπιστίας της χάραξης πολιτικής σχετικά με την έγκριση νέων κανόνων για θέματα ΠΚΔ σε επίπεδο ΕΕ·

17. εκφράζει την ικανοποίησή του διότι, εν συνεχεία καταγγελίας που υποβλήθηκε το 2019 σχετικά με τη χρήση χορηγίας κατά τη διάρκεια της Ρουμανικής Προεδρίας, η Ευρωπαία Διαμεσολαβήτρια έλαβε σαφή θέση επί του θέματος των χορηγιών των Προεδριών ( 7 ) , δεδομένου ότι οποιαδήποτε εντύπωση περί εξωτερικής επιρροής μπορεί να υπονομεύσει το κύρος της ΕΕ εν γένει· σημειώνει τα μέτρα που έλαβε το Συμβούλιο σε απάντηση της σύστασης της Διαμεσολαβήτριας περί καθοδήγησης που πρέπει να παρέχεται στα κράτη μέλη στο θέμα της χορηγίας της Προεδρίας· παροτρύνει το Συμβούλιο να δώσει συνέχεια στο θέμα χωρίς χρονοτριβή· χαιρετίζει την απόφαση της Γερμανικής Προεδρίας να απόσχει από κάθε χορηγία και παροτρύνει και τα άλλα κράτη μέλη να ακολουθήσουν αυτό το παράδειγμα·

18. σημειώνει τη δέσμευση που ανέλαβε η Επιτροπή, κατόπιν έρευνας της Διαμεσολαβήτριας, να δημοσιεύει τις ημερήσιες διατάξεις και τα πρακτικά των συνεδριάσεων των συμβουλευτικών οργάνων που επηρεάζουν τη χάραξη πολιτικής της ΕΕ και τις παρατηρήσεις που διατύπωσαν οι συμμετέχοντες στις προηγούμενες ομάδες, και, για κάθε μελλοντική τέτοια ομάδα, να εφαρμόζει τα ίδια πρότυπα διαφάνειας με εκείνα που έχουν υιοθετήσει οι ομάδες εμπειρογνωμόνων·

19. τονίζει τη σημασία της πρόσβασης του κοινού σε έγγραφα που περιέχουν τις θέσεις που έχουν λάβει τα κράτη μέλη στις διαδικασίες λήψης αποφάσεων· υποστηρίζει τα πορίσματα της Διαμεσολαβήτριας σε σχέση με την υπόθεση 2142/2018/EWM και εκφράζει τη λύπη του για τη συνεχιζόμενη άρνηση της Επιτροπής να επιτρέψει την πρόσβαση στα ζητηθέντα έγγραφα που αφορούν την εκτίμηση επικινδυνότητας των φυτοφαρμάκων για τις μέλισσες·

20. σημειώνει ότι η Επιτροπή έχει δεσμευτεί να εφαρμόσει πολλές από τις προτάσεις της Ευρωπαίας Διαμεσολαβήτριας, όπως, λόγου χάρη, να ζητείται από όσους σκοπεύουν να μεταπηδήσουν στον ιδιωτικό τομέα να παρέχουν πρόσθετες πληροφορίες σχετικά με τον οργανισμό στον οποίο θα ενταχθούν και περισσότερες λεπτομέρειες σχετικά με το είδος της επαγγελματικής δραστηριότητας στην οποία θα επιδοθούν· τονίζει ότι παρόμοιες μεταπηδήσεις δεν πρέπει να αντιμετωπίζονται επιπόλαια διότι μπορεί να οδηγήσουν σε συγκρούσεις συμφερόντων οποτεδήποτε πρώην στελέχη του δημοσίου βρίσκουν σε εταιρεία δουλειά που συνίσταται στην προώθηση συμφερόντων σχετικά με πολιτικές για τις οποίες είχαν νομοθετήσει ή εργαστεί στο παρελθόν· σημειώνει ότι, σύμφωνα με πρόσφατη έκθεση ( 8 ) , οι αιτήσεις μεταπήδησης στον ιδιωτικό τομέα εγκρίνονται από την Επιτροπή στο 99 % των περιπτώσεων, με μόλις 0,62 % αυτών να απορρίπτονται, γεγονός που καταδεικνύει την ανάγκη ενίσχυσης της εποπτείας· υπενθυμίζει ότι οι δεοντολογικοί κανόνες δεν αποτελούν απλή τυπική διαδικασία και θα πρέπει να τηρούνται από όλα τα θεσμικά όργανα· παροτρύνει την Επιτροπή να εφαρμόσει όλες τις συστάσεις που διατύπωσε η Διαμεσολαβήτρια, να υιοθετήσει αυστηρότερη προσέγγιση στο ζήτημα της μεταπήδησης στον ιδιωτικό τομέα και να εφαρμόσει πιστά τα προτεινόμενα μέτρα, συμπεριλαμβανομένων της απαγόρευσης νέας δραστηριότητας, όταν υπάρχουν ενδείξεις ότι η εν λόγω δραστηριότητα μπορεί να οδηγήσει σε σύγκρουση με το δημόσιο συμφέρον, και της δημοσίευσης, απευθείας στον περί δεοντολογίας ιστότοπό της και χωρίς χρονοτριβή, όλων των πληροφοριών σχετικά με τους πρώην ανώτερους υπαλλήλους των οποίων η περίπτωση αξιολογήθηκε με σκοπό την επιβολή μονοετούς απαγόρευσης δραστηριοτήτων εκπροσώπησης ή υπεράσπισης συμφερόντων·

21. επισημαίνει ότι η δημόσια διοίκηση της ΕΕ οφείλει να επιδιώξει τη βελτίωση όσων κανόνων και προτύπων της αποσκοπούν στην πρόληψη συγκρούσεων συμφερόντων και να εγγυηθεί την τήρηση της υποχρέωσης εχεμύθειας και ακεραιότητας· καλεί την Ευρωπαία Διαμεσολαβήτρια να εργαστεί για την προαγωγή των υψηλοτέρων δεοντολογικών κανόνων και προτύπων σε όλα τα θεσμικά και λοιπά όργανα και οργανισμούς της ΕΕ, διασφαλίζοντας την πλήρη και συνεπή εφαρμογή τους· ζητεί να διενεργείται η αξιολόγηση των δηλώσεων συμφερόντων των υποψήφιων Επιτρόπων κατά τρόπο ανεξάρτητο και με χρήση των κατάλληλων μέσων· υπογραμμίζει την ανάγκη αναθεώρησης των ισχυόντων κανόνων και πρακτικών προκειμένου να ενισχυθούν οι απαιτήσεις ακεραιότητας για τους Επιτρόπους, τόσο κατά τη διάρκεια όσο και μετά την εντολή τους, και τονίζει ότι πρέπει να παραταθούν οι περίοδοι ειδοποίησης μετά τη λήξη της θητείας των Επιτρόπων·

22. τονίζει την επείγουσα ανάγκη για αποτελεσματική βελτίωση και αναβάθμιση του ισχύοντος Κώδικα χρηστής διοικητικής συμπεριφοράς μέσω της υιοθέτησης δεσμευτικής ρύθμισης σχετικά με το ζήτημα·

23. επιδοκιμάζει τις δραστηριότητες της Διαμεσολαβήτριας σε υποθέσεις μεταπήδησης στον ιδιωτικό τομέα, οι οποίες οδήγησαν, μεταξύ άλλων, την ΕΑΤ στην αναθεώρηση της πολιτικής της για την αξιολόγηση των περιορισμών και απαγορεύσεων μετά την αποχώρηση από την υπηρεσία των μελών του προσωπικού, καθώς και στη βελτίωση των διαδικασιών της για την άμεση αναστολή της πρόσβασης σε εμπιστευτικές πληροφορίες για τα μέλη του προσωπικού που είναι γνωστό ότι μετακινούνται σε άλλη θέση· καλεί τη Διαμεσολαβήτρια να συνεχίσει τις προσπάθειές της για να διασφαλίσει ότι όλα τα θεσμικά όργανα και οι οργανισμοί της ΕΕ θεσπίζουν αποτελεσματικούς κανόνες με στόχο την πρόληψη περιπτώσεων μεταπήδησης στον ιδιωτικό τομέα και κάθε πιθανής σύγκρουσης συμφερόντων·

24. συντάσσεται ανεπιφύλακτα με την επιβεβαίωση από την Διαμεσολαβήτρια του συμπεράσματός της ότι τέσσερα κρούσματα κακοδιοίκησης σκίασαν τη διαδικασία διορισμού του ανώτατου υπαλλήλου της Επιτροπής και εκφράζει την ικανοποίησή του διότι η νέα επιτροπή θέσπισε ειδική διαδικασία διορισμού του Γενικού Γραμματέα της το 2019, η οποία περιλαμβάνει τη δημοσίευση προκήρυξης κενής θέσης και τη συμπερίληψη του διορισμού στην ημερήσια διάταξη της εβδομαδιαίας συνεδρίασης των Επιτρόπων, με επαρκή χρόνο για να εξεταστεί δεόντως·

25. σημειώνει ότι, μετά την αυτεπάγγελτη έρευνα που διεξήγαγε η Διαμεσολαβήτρια, ο EMA θέσπισε μέτρα που αποσκοπούν στη βελτίωση της ανεξαρτησίας και της αντικειμενικότητας της διαδικασίας χορήγησης άδειας κυκλοφορίας φαρμάκων και στην αύξηση της διαφάνειας σε τομείς όπως οι κλινικές δοκιμές· καλεί τον EMA να εφαρμόσει τις νέες συστάσεις της Διαμεσολαβήτριας προκειμένου να διασφαλιστεί η ανεξαρτησία και η αμεροληψία του και να αποφευχθεί κάθε σύγκρουση συμφερόντων·

26. επικροτεί την αυξημένη και αναγκαία σημασία που αποδίδει η Ευρωπαία Διαμεσολαβήτρια στα προβλήματα σχετικά με τις διαδικασίες σύναψης συμβάσεων·

27. χαιρετίζει την εδραίωση του βραβείου χρηστής διοίκησης, το οποίο αποσκοπεί στην επιβράβευση πρωτοβουλιών και σχεδίων της διοίκησης της ΕΕ που έχουν θετικό αντίκτυπο στη ζωή των πολιτών της ΕΕ· συγχαίρει την Επιτροπή για το βραβείο που έλαβε σε αναγνώριση της στρατηγικής της για τη μείωση της ρύπανσης από πλαστικά· θεωρεί ότι η μεγαλύτερη κάλυψη του βραβείου από τα μέσα ενημέρωσης θα έδειχνε στους πολίτες της ΕΕ ότι τα ευρωπαϊκά θεσμικά όργανα εργάζονται για την παροχή απτών λύσεων·

28. επικροτεί την αυξημένη προσοχή της Διαμεσολαβήτριας στους φακέλους που αφορούν τον τρόπο με τον οποίο διαχειρίστηκε η Επιτροπή έργα χρηματοδοτούμενα από την ΕΕ· καλεί την Επιτροπή να εγγυηθεί μια διαφανή κατανομή και διαχείριση των κεφαλαίων· επιμένει ότι η Επιτροπή πρέπει να βελτιώσει τη διαφάνεια της διαδικασίας προετοιμασίας της για τα ετήσια προγράμματα εργασίας για τα κονδύλια που διαχειρίζεται· καλεί συγκεκριμένα την Επιτροπή να μεριμνήσει ώστε να δαπανώνται τα κονδύλια των ευρωπαϊκών διαρθρωτικών και επενδυτικών ταμείων από τα κράτη μέλη κατά τρόπο που συνάδει με τις υποχρεώσεις που απορρέουν από την UNCRPD για την ανεξάρτητη διαβίωση των ατόμων με αναπηρία·

29. καλεί την Επιτροπή Αναφορών να εξετάζει υποθέσεις στις οποίες οι προτάσεις της Διαμεσολαβήτριας προς τα θεσμικά όργανα της ΕΕ δεν έτυχαν συνέχειας·

Αναπηρία

30. επικροτεί τον ρόλο της Διαμεσολαβήτριας στην προστασία, την προώθηση και την παρακολούθηση της εφαρμογής της UNCRPD από τη διοίκηση της ΕΕ, καθώς και στην ενίσχυση του θεματολογίου της ΕΕ για τα δικαιώματα των ατόμων με αναπηρία· καλεί τη Διαμεσολαβήτρια να παρακολουθεί στενά τις προτάσεις της Επιτροπής σχετικά με τη νέα ευρωπαϊκή στρατηγική για την αναπηρία για την περίοδο μετά το 2020· θεωρεί ότι επείγει να αντιμετωπιστεί η έλλειψη κατάλληλης νομικής βάσης προκειμένου να διασφαλιστεί ότι οι δαπάνες της ΕΕ συμμορφώνονται πλήρως με τη UNCRPD·

31. συγχαίρει τη Διαμεσολαβήτρια για τη στρατηγική έρευνά της σχετικά με την προσβασιμότητα των ιστοτόπων της Επιτροπής και χαιρετίζει τις προσπάθειες που κατέβαλε η δεύτερη για να συμμορφωθεί με τις συστάσεις της πρώτης, καθιστώντας περισσότερες πληροφορίες διαθέσιμες σε ευανάγνωστους μορφότυπους· σημειώνει, ωστόσο, ότι θα απαιτηθεί μια σύνθετη προσέγγιση για να καταστούν οι ιστοσελίδες των θεσμικών οργάνων της ΕΕ προσβάσιμες σε άτομα με κάθε είδους αναπηρία, συμπεριλαμβανομένων των εθνικών νοηματικών γλωσσών· προτείνει οι οργανώσεις των ατόμων με αναπηρία να συμμετάσχουν ενεργά σε αυτήν τη διαδικασία·

32. συγχαίρει την Διαμεσολαβήτρια διότι έχει ανοίξει την αναγκαία έρευνα σχετικά με την προσβασιμότητα των διαδικτυακών εργαλείων που χρησιμοποιεί η Ευρωπαϊκή Υπηρεσία Καταπολέμησης της Απάτης (OLAF), μετά από καταγγελία ατόμου με προβλήματα όρασης·

33. καλεί την Επιτροπή να προτείνει μια ολοκληρωμένη, φιλόδοξη και μακροπρόθεσμη ευρωπαϊκή στρατηγική για την αναπηρία μετά το 2020, προκειμένου να καταστεί δυνατή, μεταξύ άλλων, η πλήρης και συνεπής εφαρμογή της UNCRPD·

34. σημειώνει με ικανοποίηση την αύξηση του αριθμού των ατόμων που βοήθησε η Υπηρεσία της Ευρωπαίας Διαμεσολαβήτριας το 2019 σε σύγκριση με το 2018 (19 619 από 17 996), καθώς και τις προσπάθειές της για την εξεύρεση πρακτικών λύσεων στα προβλήματα των πολιτών, είτε με την παροχή συμβουλών μέσω του διαδραστικού οδηγού στον ιστότοπο, είτε με τις απαντήσεις σε αιτήματα παροχής πληροφοριών, είτε με τη διεκπεραίωση νέων καταγγελιών (2 201 τέτοιες καταγγελίες το 2019)· επισημαίνει την ανάγκη να διασφαλιστεί ότι η Υπηρεσία διαθέτει τους απαραίτητους δημοσιονομικούς και ανθρώπινους πόρους ώστε να συνεχίσει να βοηθά επαρκώς και αποτελεσματικά τους πολίτες της ΕΕ·

Καταγγελίες

35. σημειώνει ότι το 2019 η Διαμεσολαβήτρια έλαβε πολυάριθμες καταγγελίες από πολίτες της ΕΕ που διαμένουν σε κράτος μέλος διαφορετικό από το δικό τους και αντιμετώπισαν δυσκολίες στην προσπάθειά τους να εγγραφούν στους εκλογικούς καταλόγους και/ή να ψηφίσουν στις εκλογές του 2019 για το Ευρωπαϊκό Κοινοβούλιο· υπενθυμίζει ότι το δικαίωμα ψήφου στις εκλογές αποτελεί θεμελιώδες δικαίωμα που αναγνωρίζεται στις Συνθήκες της ΕΕ·

36. συγχαίρει την Διαμεσολαβήτρια για τις έρευνες που άνοιξε το 2019, οι οποίες κάλυψαν τα εξής κύρια θέματα: διαφάνεια στα θεσμικά όργανα της ΕΕ, διαφάνεια των δραστηριοτήτων εκπροσώπησης συμφερόντων, νοοτροπία εξυπηρέτησης, θεμελιώδη δικαιώματα, δεοντολογικά ζητήματα, συμμετοχή των πολιτών στη διαδικασία λήψης αποφάσεων της ΕΕ, ενδεδειγμένη διαχείριση θεμάτων προσωπικού και προσλήψεων και χρηστή δημοσιονομική διαχείριση·

37. σημειώνει ότι το 2019 η Διαμεσολαβήτρια εξέτασε 1 300 καταγγελίες που δεν ενέπιπταν στην εντολή της, κυρίως επειδή δεν αφορούσαν δραστηριότητες θεσμικού οργάνου ή οργανισμού της ΕΕ· συμφωνεί με την προσέγγιση της Διαμεσολαβήτριας να απαντά σε όσους ζητούν τη βοήθειά της, να τους εξηγεί την εντολή της και να τους παρέχει συμβουλές, καθώς και να τους ανακατευθύνει, στο μέτρο του δυνατού, σε άλλα όργανα που ενδέχεται να είναι σε θέση να τους βοηθήσουν, και την ενθαρρύνει να συνεχίσει να το πράττει·

38. παροτρύνει την Ευρωπαία Διαμεσολαβήτρια να συνεχίσει να επαγρυπνεί και να αντιμετωπίζει με αποφασιστικότητα τις καταγγελίες που αφορούν τα θεμελιώδη δικαιώματα, με ιδιαίτερη αναφορά στην ισότητα, στην απαγόρευση των διακρίσεων και στο δικαίωμα της ακρόασης· εκφράζει την ικανοποίησή του για την έρευνά της σχετικά με την Ευρωπαϊκή Υπηρεσία Υποστήριξης για το Άσυλο, για τις συνεντεύξεις με τους αιτούντες άσυλο, καθώς και για την έρευνά της σχετικά με το πως χειρίστηκε η Επιτροπή καταγγελία για διακρίσεις εις βάρος Ρομά στην Ιταλία·

39. παρατηρεί ότι ο αριθμός των ερευνών με αντικείμενο την EPSO αυξήθηκε από 23 το 2018 σε 44 το 2019· προτρέπει τη Διαμεσολαβήτρια να παρακολουθεί εκ του σύνεγγυς την ορθή εφαρμογή των μέτρων κατά των διακρίσεων που ισχύουν σε όλες τις διαδικασίες πρόσληψης· προτείνει τη διεξαγωγή στρατηγικής έρευνας σχετικά με τις μεθόδους που χρησιμοποιούνται από την EPSO και άλλους οργανισμούς, προκειμένου να επιβεβαιωθεί ότι εφαρμόζονται πλήρως οι αρχές της δικαιοσύνης και του ανοικτού χαρακτήρα σε όλες τις διαδικασίες πρόσληψης·

40. σημειώνει ότι ο αριθμός των καταγγελιών που δεν εμπίπτουν στην εντολή της Διαμεσολαβήτριας παρέμεινε σχετικά σταθερός (1 330 υποθέσεις το 2019, έναντι 1 300 το 2018)· συντάσσεται με την άποψη ότι μια καλύτερη και πιο συντονισμένη επικοινωνία στο επίπεδο όλων των θεσμικών οργάνων της ΕΕ σε σχέση με τις αρμοδιότητες της Ευρωπαίας Διαμεσολαβήτριας μπορεί να συμβάλει στη μείωση του αριθμού των καταγγελιών που δεν εμπίπτουν στο πεδίο αρμοδιοτήτων της και να βελτιώσει την ανταπόκριση στα προβλήματα των πολιτών·

41. εκφράζει την ικανοποίησή του για τη δέσμευση της Διαμεσολαβήτριας υπέρ του δικαιώματος των πολιτών να συμμετέχουν στη δημοκρατική διαδικασία της ΕΕ, όπως καταδεικνύεται από το γεγονός ότι αυτή διοργάνωσε την ετήσια διάσκεψη του Ευρωπαϊκού Δικτύου Διαμεσολαβητών τον Απρίλιο του 2019 σχετικά με την ανάγκη ενίσχυσης της συμμετοχής των πολιτών στη δημοκρατική διαδικασία· συμφωνεί με την επιλογή της Διαμεσολαβήτριας να απαντά σε όλους όσους ζητούν βοήθεια στη γλώσσα που αυτοί χρησιμοποιούν στην καταγγελία τους και καλεί τη δημόσια διοίκηση της ΕΕ να καταβάλει κάθε δυνατή προσπάθεια ώστε να είναι οι πολίτες σε θέση να επικοινωνήσουν αποτελεσματικά με αυτήν σε οποιανδήποτε από τις 24 επίσημες γλώσσες της ΕΕ και στην εθνική τους νοηματική γλώσσα· εκφράζει την ικανοποίησή του για το σχέδιο κατευθυντηρίων γραμμών που εκπόνησε η Διαμεσολαβήτρια σχετικά με τη χρήση των γλωσσών στους ιστοτόπους των θεσμικών οργάνων της ΕΕ· υπογραμμίζει ότι οι εν λόγω κατευθυντήριες γραμμές είναι υψίστης σημασίας στην προσπάθεια διαφύλαξης της πλούσιας γλωσσικής πολυμορφίας της Ευρώπης· σημειώνει ότι οι ιστότοποι των θεσμικών οργάνων της ΕΕ πρέπει να αναδεικνύουν καλύτερα την ισότητα και των 24 επίσημων γλωσσών της ΕΕ· εκφράζει τη λύπη του για το γεγονός ότι πολλά τμήματα των ιστοτόπων των θεσμικών οργάνων της ΕΕ και οι δημοσιεύσεις που αναφορτώνονται σε αυτά εξακολουθούν να είναι διαθέσιμα μόνο σε ορισμένες δημοφιλείς γλώσσες και δεν καλύπτονται ποτέ και στις 24 επίσημες γλώσσες της ΕΕ, όπως απαιτείται από τις αρχές της Ένωσης·

42. υποστηρίζει τις προσπάθειες των θεσμικών οργάνων της ΕΕ να ακολουθήσουν τις συστάσεις της Διαμεσολαβήτριας (77 %) και τα ενθαρρύνει να συνεχίσουν προς αυτή την κατεύθυνση· εξακολουθεί να ανησυχεί διότι παραμένει αμείωτο το ποσοστό μη συμμόρφωσης (23 %)· έχει επίγνωση του γεγονότος ότι οι υποδείξεις της Διαμεσολαβήτριας δεν είναι νομικά δεσμευτικές· προτρέπει τα θεσμικά όργανα, τους οργανισμούς και τις υπηρεσίες να ανταποκρίνονται άμεσα, αποτελεσματικά και υπεύθυνα στις επικριτικές παρατηρήσεις και συστάσεις της Διαμεσολαβήτριας·

43. εκφράζει την ικανοποίησή του διότι η μέση διάρκεια της έρευνας των υποθέσεων που περατώθηκαν από την Ευρωπαία Διαμεσολαβήτρια το 2019 δεν υπερέβη τους 7 μήνες· σημειώνει, ωστόσο, ότι για να κλείσουν ορισμένες υποθέσεις μπορεί να χρειαστούν έως και 18 μήνες· καλεί όλα τα θεσμικά όργανα της ΕΕ να βελτιώσουν τη συνεργασία τους με την Υπηρεσία της Διαμεσολαβήτριας με γνώμονα το συμφέρον των πολιτών της ΕΕ που αναμένουν γρήγορες απαντήσεις στα προβλήματά τους·

44. εκφράζει την ικανοποίησή του για τη νέα διάταξη του ιστοτόπου της Ευρωπαίας Διαμεσολαβήτριας που τον κατέστησε πιο προσιτό και λειτουργικό για τους πολίτες της ΕΕ· παροτρύνει τη Διαμεσολαβήτρια να συνεχίσει τις προσπάθειές της για τη μετάφραση των εκδόσεών της στις διάφορες γλώσσες της ΕΕ·

45. αναγνωρίζει τη σημαντική συμβολή του Ευρωπαϊκού Δικτύου Διαμεσολαβητών στην ανταλλαγή βέλτιστων πρακτικών και στην παροχή πληροφοριών σχετικά με την αποστολή και τις αρμοδιότητες των μελών και σχετικά με την ορθή εφαρμογή του ευρωπαϊκού δικαίου· θεωρεί ότι το δίκτυο αυτό μπορεί να δραστηριοποιηθεί ακόμη περισσότερο στην επίβλεψη της ορθής χρήσης των κονδυλίων της ΕΕ· θεωρεί ότι μπορεί επίσης να παράσχει στήριξη σε εθνικούς ή περιφερειακούς διαμεσολαβητές που αντιμετωπίζουν έντονες πιέσεις από τις κυβερνήσεις τους και δη σε ό,τι αφορά παραβιάσεις δικαιωμάτων που κατοχυρώνονται στον Χάρτη. καλεί το δίκτυο αυτό να εξετάσει τον ρόλο που μπορούν να διαδραματίσουν εθνικοί και περιφερειακοί διαμεσολαβητές στη διεύρυνση της συμμετοχής των πολιτών της ΕΕ στη διαδικασία λήψης αποφάσεων της ΕΕ· τονίζει ότι το δίκτυο μπορεί επίσης να συμβάλει στην καλλιέργεια μιας νοοτροπίας χρηστής διοίκησης σε επίπεδο κρατών μελών με το να ενισχύσει τη συνεργασία και με το να τονώσει την ευαισθητοποίηση των εθνικών διαμεσολαβητών όσον αφορά τη βαρύτητα της υπεράσπισης των δικαιωμάτων των πολιτών· επισημαίνει ότι πρέπει να ενισχυθούν οι πόροι που διατίθενται στο Δίκτυο· καλεί την Ευρωπαία Διαμεσολαβήτρια να διοργανώνει στην έδρα της τακτικές συνεδριάσεις του Ευρωπαϊκού Δικτύου Διαμεσολαβητών, με κύριο έργο τη διασφάλιση του σεβασμού των θεμελιωδών δικαιωμάτων·

46. συγχαίρει την Ευρωπαία Διαμεσολαβήτρια για τη στρατηγική πρωτοβουλία σχετικά με τα δικαιώματα άδειας ορισμένων μελών του προσωπικού της ΕΕ και το ύψιστο συμφέρον του παιδιού· συντάσσεται με την άποψη ότι η απόκλιση των κανόνων του Ευρωπαϊκού Κοινοβουλίου με τους κανόνες των άλλων θεσμικών οργάνων ( 9 ) σε σχέση με τα δικαιώματα άδειας των μελών του προσωπικού που γίνονται γονείς μέσω παρένθετης μητρότητας για λόγους στειρότητας, διότι το ζευγάρι τους είναι του ίδιου φύλου ή διότι είναι μόνοι, αγνοεί την προτεραιότητα του ύψιστου συμφέροντος του παιδιού και θέτει τα εν λόγω μέλη του προσωπικού σε σημαντικό κίνδυνο διακρίσεων· υπενθυμίζει τα συμπεράσματα της Διαμεσολαβήτριας σχετικά με τη σημασία της προστασίας του ύψιστου συμφέροντος του παιδιού· καλεί το Κοινοβούλιο να ξεκινήσει διοργανικό διάλογο και να εγκρίνει απόφαση εναρμόνισης αυτών των κανόνων με αυτούς του Συμβουλίου και της Επιτροπής·

Καθεστώς και εξουσίες

47. καλεί το Συμβούλιο να προβεί σε διάλογο με το Ευρωπαϊκό Κοινοβούλιο σχετικά με την αναθεώρηση του καθεστώτος του Ευρωπαίου Διαμεσολαβητή προκειμένου να βελτιωθεί η ικανότητα της υπηρεσίας του ως προς την προαγωγή των υψηλότερων δυνατών προτύπων δεοντολογίας στους κόλπους των θεσμικών οργάνων και προκειμένου να διαθέτει την κατάλληλη εντολή για την αποτελεσματική εκτέλεση των καθηκόντων του·

48. ζητεί από το Κοινοβούλιο να τροποποιήσει τη διαδικασία διορισμού για την εκλογή του Ευρωπαίου Διαμεσολαβητή προκειμένου να είναι δυνατή η διεξαγωγή της εκλογής στην αρχή της κοινοβουλευτικής περιόδου κατά τρόπο πιο ενημερωμένο, πιο ομοιογενή, διαφανή και εύτακτο· ζητεί ειδικότερα λεπτομερέστερη περιγραφή των προθεσμιών για τη συγκέντρωση υπογραφών και την εκστρατεία των υποψηφίων·

49. συγχαίρει τη Διαμεσολαβήτρια για την προηγούμενη πενταετή στρατηγική της «Προς το 2019», η οποία εισήγαγε μια πιο στρατηγική προσέγγιση για την προώθηση της χρηστής διοίκησης· χαιρετίζει τη δημοσίευση, στις 7 Δεκεμβρίου 2020, του εγγράφου για τη νέα στρατηγική «Προς το 2024», η οποία θα πρέπει να λάβει υπόψη τις πρωτοφανείς καταστάσεις που αντιμετωπίζει η Ευρώπη στο πλαίσιο της πανδημίας COVID-19·

50. υπενθυμίζει ότι η έδρα του Διαμεσολαβητή είναι η έδρα του Ευρωπαϊκού Κοινοβουλίου· ενθαρρύνει, ως εκ τούτου, την Διαμεσολαβήτρια να δώσει προτεραιότητα στη χρήση των διαθέσιμων χώρων στο Στρασβούργο·

51. καλεί τη Διαμεσολαβήτρια, για λόγους διαφάνειας, να συνεχίσει να δημοσιεύει τις εκδηλώσεις τις οποίες προτίθεται να φιλοξενήσει, δηλώνοντας πού θα πραγματοποιηθεί κάθε εκδήλωση·

o

o o

52. αναθέτει στον Πρόεδρό του να διαβιβάσει το παρόν ψήφισμα και την έκθεση της Επιτροπής Αναφορών στο Συμβούλιο, στην Επιτροπή, στην Ευρωπαία Διαμεσολαβήτρια, στις κυβερνήσεις και ατα κοινοβούλια των κρατών μελών, καθώς και στους διαμεσολαβητές ή τα αντίστοιχα αρμόδια όργανα των κρατών μελών.

(1) ΕΕ L 113 της 4.5.1994, σ. 15.

(2) ΕΕ C 411 της 27.11.2020, σ. 149.

(3) https://www.ombudsman.europa.eu/el/opening-summary/el/113554

(4) ΕΕ C 449 της 23.12.2020, σ. 182.

(5) Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

(6) ΕΕ C 65 της 19.2.2016, σ. 102.

(7) https://www.ombudsman.europa.eu/el/decision/el/129649

(8) Corporate Europe Observatory, «From Facebook friends to lobby consultants — EU revolving door rules not fit for purpose», 22 Οκτωβρίου 2020 (https://corporateeurope.org/en/2020/10/facebook-friends-lobby-consultants)

(9) Η Επιτροπή χορηγεί στους υπαλλήλους που γίνονται γονείς μέσω παρένθετης μητρότητας 20 εβδομάδες ειδικής άδειας επιπλέον των 10 ημερών για τη γέννηση κάθε παιδιού, όπως κωδικοποιήθηκε στην απόφασή της του Μαρτίου 2020 (https://egalite-online.eu/wp-content/uploads/2020/03/C_2020_1559_F1_COMMISSION_DECISION _EN_V3_P1_1043892.pdf). Το Συμβούλιο εφαρμόζει τον ίδιο κανόνα ad hoc. Το Κοινοβούλιο έχει διευκρινίσει ότι θα χορηγεί στους υπαλλήλους που βρίσκονται σε παρόμοια κατάσταση μόνο τις 10 ημέρες άδειας για κάθε νεογέννητο, διότι η άδεια μητρότητας απαιτεί την προσκόμιση ιατρικού πιστοποιητικού εγκυμοσύνης· το Κοινοβούλιο δεν προβλέπει, εν προκειμένω, τη χρήση ειδικής άδειας.